I dag er det straffbart å oppfordre til terror. Men PST vil gå lenger, og forby forherligelse av terror.

– Slik det er nå er det nødvendigvis ikke straffbart å hylle Al Qaidas handlinger. Vi tenker at det kan være en viktig radikaliseringsfaktor når man ser hva som foreligger på enkelte nettsider i Norge, sier PST-sjef Benedicte Bjørnland.

Mange radikale muslimer i Norge er svært aktive, blant annet på Facebook.

Advokat Jon Wessel-Aas synes tanken på en lov mot forherligelse av terror er skremmende. Foto: Amund Aune Nilsen / NRK

Hyller terrorangrep

I forbindelse med terrorangrepet i In Amenas i Algerie, skrev en profilert norsk islamist følgende på Facebook:

«Måtte Allah swt [Allah den høyeste] belønne våres brødre med den største og beste Paradiset og drive fiender av Islam ut av våres land og utslette dem. Amiin.»

Det er slike utspill som kan bli rammet av et eventuelt forbud.

– Vi synes det er problematisk at det er straffefritt å aktivt forherlige og hylle alvorlige voldshandlinger, sier PST-sjefen, som mener en lovendring vil gi sikkerhetstjenesten flere verktøy i verktøykassa.

– Man kan i hvert fall forebygge noe vi mener kan medvirke til radikalisering.

– Er det nok å legge ut på nettet at man støtter Al Qaida?

– Jeg sier ikke at det skal være nok at man holder med dem. Dette er noe som må utredes. Man må finne de gode balansepunktene, sier PST-sjefen.

– Utrolig vag definisjon

– Jeg synes i grunnen hele tanken er skremmende. Vi har allerede lover mot oppfordring og trusler om terror, sier advokat Jon Wessel-Aas.

Han har i mange år jobbet med spørsmål knyttet til ytringsfrihet, og er sterkt kritisk til PST sitt forslag.

– Jeg ville sagt at dette bør legges i skuffen før det går noe videre, sier han.

– Hva er forherligelse av terror? Da rammer man rene meningsytringer, med en utrolig vag definisjon.

Wessel-Aas viser til den pågående borgerkrigen i Syria, der begge sider har blitt beskyld for å bedrive terror.

– Er opprørsstyrkene der legitime frihetskjempere som man kan si at man støtter eller forstår, eller er de terrorister? Disse problemene vil man støte på dersom man gjør det straffbart med forherligelse, mener han.

Mer radikalisering

Wessel-Aas tror også forslaget vil kunne få motsatt effekt av det man ønsker, og føre til mer radikalisering.

– Det er det paradoksale, at denne typen lovgivning kan like gjerne og mer sannsynlig føre til økt radikalisering ved at de gruppene som føler seg rammet vil føle seg ytterligere kneblet.

– Hva ender vi opp med da?

– Da ender vi opp med en kontraproduktiv lovhjemmel, som er farlig for ytringsfriheten og som fører til økt radikalisering.